Broj: 711-I-719-P-32/21-04-8

Zagreb, 26. ožujka 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnika Antuna Galića, zamjenika gradonačelnika Grada Đakova,** na 120. sjednici, održanoj 26. ožujka 2021.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnika Antuna Galića,** **zamjenika gradonačelnika Grada Đakova, povodom zapošljavanja supruge navedenog dužnosnika u Udruzi invalida rada Đakovo kao voditeljice projekta „Radom do osmijeha“ te navodnog nepravodobnog podnošenja izvješća o imovinskom stanju povodom promjene podataka o poslodavcu i plaći supruge dužnosnika, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

 Obrazloženje

Protiv dužnosnika Antuna Galića, zamjenika gradonačelnika Grada Đakova, podnesena je dana 4. veljače 2021.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-489-P-32/21-01-1 te je povodom iste otvoren predmet broj: P-32/21.

U predmetnoj prijavi se u bitnome navodi da je dužnosnik Antun Galić kao zamjenik gradonačelnika Grada Đakova na mjesto voditeljice projekta „Zaželi II“ imenovao svoju suprugu te je navedeno prijavio u imovinskoj kartici tek u siječnju 2021.g., iako je supruga kao voditeljica projekta zaposlena još u srpnju 2020.g. U prijavi se nadalje navodi da se projekt provodi preko udruge invalida koja nije imala prijašnjih iskustava sa sličnim projektima, međutim predsjednik navedene udruge je član Hrvatske demokratske zajednice i član nadzornog odbora komunalnog društva u Đakovu. Podnositelj prijave još navodi da je zauzvrat što je supruga dužnosnika zaposlena kao voditeljica navedenog projekta, zet predsjednika navedene udruge invalida zaposlen u komunalnom trgovačkom društvu.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 39. propisano je da su gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Antun Galić obnaša dužnost zamjenika gradonačenika Grada Đakovo, počevši od 12. lipnja 2017.g. pa je stoga obvezan postupati sukladno odredbama ZSSI-a.

Na zahtjev Povjerenstva, Grad Đakovo dostavio je očitovanje KLASA: 080-01/21-01/1, URBROJ: 2121/01-01/04-21-2 od 15. ožujka 2021.g. u kojem se navodi da je, sukladno službenim zahtjevima za partnerstvo u okviru Poziva za dostavu projektnih prijedloga UP.02.1.1.05 ZAŽELI – Program zapošljavanja žena te Poziva za dostavu projektnih prijedloga UP.02.1.1.13 ZAŽELI – Program zapošljavanja žena – faza II, Grad Đakovo partner u provedbi projektnih prijedloga sljedećim udugama koje su nositelji istih:

1. Socijalno humanitarna udruga „Svjetlost“ Đakovo – projektni prijedlog pod nazivom „Zaželi - u potrebi zajedno“ za koji je Izjava o partnerstvu potpisana 28. srpnja 2017.g.
2. Udruga invalida rada Đakovo – projektni prijedlog pod nazivom „Radom do smijeha“ za koji je Izjava o partnerstvu potpisana 25. veljače 2020.g.

U očitovanju se nadalje navodi da Grad Đakovo nije sudjelovao u postupku zapošljavanja projektnih timova ni u jednom od gore navedenih projektnih prijedloga te nema saznanja jesu li provedeni natječaji i tko ih je provodio.

Uvidom u Registar imovinskih kartica utvrđeno je da je dužnosnik Antun Galić dana 31. prosinca 2020.g. podnio izvješće o imovinskom stanju u kojem je u dijelu podataka o plaći bračnog druga na mjesečnoj razini naveo da mu je supruga od 20. prosinca 2020.g. zaposlena u Udruzi invalida rada Đakovo te da ostvaruje plaću u mjesečnom neto iznosu od 5.500,00 kn. Dužnosnik je kao svrhu podnošenja navedenog izvješća naveo „Protek 4 godine od imenovanja“. S obzirom na pogrešno odabranu svrhu podnošenja izvješća, dužnosnik je od Povjerenstva zatražio da navedeno izvješće o imovinskom stanju ne bude odobreno u postupku administrativne provjere te je dana 21. siječnja 2021.g. podnio novo izvješće sa svrhom „Promjena“ u kojem je također naveo da mu je supruga zaposelna u Udruzi invalida rada Đakovo te da ostvaruje plaću mjesečnom neto iznosu od 5.500,00 kn, međutim kao datum stupanja u radni odnos naveo je 20. srpnja 2020.g. Navedeno izvješće o imovinskom stanju odobreno je u postupku administrativne provjere te je javno objavljeno na mrežnim stranicama Povjerenstva.

Povjerenstvo je nadalje izvršilo uvid u podatke Registar udruga Republike Hrvatske te je utvrđeno da je pod registarskim brojem: 14000539 upisana Udruga invalida rada Đakovo, OIB: 85456020116. Kao predsjednik udruge upisan je Stjepan Fekete.

Također je izvršen uvid u podatke sudskog registra Trgovačkog suda u Osijeku za komunalno trgovačko društvo u Đakovu te je utvrđeno da je pod matičnim brojem subjekta: 030057832, OIB: 34319609112 upisano trgovačko društvo UNIVERZAL d.o.o. Kao osnivači/članovi navedenog društva upisani su Grad Đakovo te Općine Strizivojna, Satnica Đakovačka, Semeljci, Trnava, Drenje, Gorjani, Punitovci, Viškovci i Levanjska Varoš. Kao jedan od članova Nadzornog odbora upisan je Stjepan Fekete, a kao jedini član Uprave – direktor upisan je Stjepan Ripić.

Uvidom u OIB predsjednika Udruge invalida rada Đakovo i člana Nadzornog odbora trgovačkog društva UNIVERZAL d.o.o. utvrđeno je da je riječ o istoj osobi.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti

Člankom 7. stavkom 1. točkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da, ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu istekom godine u kojoj je promjena nastupila.

Člankom 4. stavkom 2. ZSSI-a propisnao je da su članovi obitelji dužnosnika u smislu toga Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnsnika te posvojitelj, odnosno posvojenik dužnonika. Stavkom 5. istog članka propisano je da su povezane osobe u smislu toga Zakona članovi obitelji dužnosnika navedeni u stavku 2. istog članka te ostale osobe koje se prema drugim osnovama i okolnostima opravdano mogu smatrati interesno povezanim s dužnosnikom.

Slijedom navedenoga, supruga dužnosnika Antuna Galića smatra se članom obitelji dužnosnika te time i s dužnosnikom povezanom sosobom u smislu članka 4. stavka 5. ZSSI-a.

Povjerenstvo je iz prikupljenih podataka i dokumentacije utvrdilo da je Grad Đakovo partner Udruzi invalida rada Đakovo u kojoj je zaposlena supruga dužnosnika, na projektnom prijedlogu pod nazivom „Radom do osmijeha“, međutim navedena jedinica lokalne samouprave nije sudjelovala u postupku zapošljavanja projektnih timova te stoga nije sudjelovala niti u postupku zapošljavanja dužnosnikove supruge u navedenoj udruzi.

S obzirom na navedeno, vezano za zapošljavanje supruge dužnosnika u navedenoj udruzi, Povjerenstvo nije utvrdilo okolnosti iz kojih bi proizlazilo da je dužnosnik Antun Galić koristio svoju dužnost zamjenika gradonačelnika Grada Đakova za osobni probitak svoje supruge kao povezane osobe u smislu članka 4. stavka 5. ZSSI-a.

Nadalje, Povjerenstvo obrazlaže da dužnosnici u slučaju promjene u imovinskom stanju nisu obvezni podnositi izvješće o imovinskom stanju odmah po nastanku promjene, već istekom godine u kojoj je promjena nastupila.

Povjerenstvo je uvidom u podnesena izvješća o imovinskom stanju dužnosnika Antuna Galića utvrdilo da je dužnosnik sukladno odredbi članka 8. stavka 2. ZSSI-a, dana 31. prosinca 2020.g. podnio izvješće o imovinskom stanju u kojem je naveo podatke o radnom odnosu svoje supruge u Udruzi invalida rada Đakovo, odnosno utvrđeno je da je dužnosnik pravovremeno podnio navedeno izvješće istekom godine u kojoj je promjena nastala, odnosno istekom godine u kojoj se supruga zaposlila u navedenoj udruzi. Zbog pogreške u odabiru svrhe podnošenja navedenog izvješća, isto nije odobreno niti objavljeno na mrežnim stranicama Povjerenstva, a dužnosnik je navedenu pogrešku otklonio podnošenjem novog izvješća o imovinskom stanju dana 21. siječnja 2021.g. Navedeno izvješće je odobreno i javno objavljeno.

U odnosu na eventualnu povezanost dužnosnika s predsjednikom Udruge invalida rada Đakovo, koji ujedno obavlja funkciju Nadzornog odbora trgovačkog društva UNIVERZAL d.o.o. u kojem Grad Đakovo ima udjele u vlasništvu, Povjerenstvo obrazlaže da je kroz svoju dosadašnju praksu zauzelo stav da se članstvo u istoj političkoj stranci, samo po sebi, ne smatra okolnošću iz koje proizlazi osobna interesna povezanost dužnosnika koji su članovi iste političke stranke. Naime, na temelju činjenice da su određene osobe članovi iste stranke može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na javnim dužnostima na koje su izabrani, ali navedena okolnost sama po sebi nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi. Povjerenstvo stoga nije utvrdilo da postoji interesna povezanost u smislu članka 4. stavka 5. ZSSI-a između dužnosnika Antuna Galića i Stjepana Fekete, predsjednika Udruge u kojoj se zaposlila dužnosnikova supruga.

Povjerenstvo također napominje da navodi o zapošljavanju zeta Stjepana Fekete u komunalnom trgovačkom društvu UNIVERZAL d.o.o. ne upućuju na moguću povredu ZSSI-a počinjenu od strane dužnosnika Antuna Galića.

Slijedom svega navedenoga, iz prikupljenih podataka i dokumentacije nisu utvrđene okolnosti iz kojih bi proizlazilo da je postupanjem dužnosnika Antuna Galića došlo do moguće povrede odredbi ZSSI-a.

Slijedom navedenoga, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Antun Galić, elektroničkom dostavom
2. Podnositelj prijave, elektroničkom poštom
3. Objava na internetskoj stranici Povjerenstva
4. Pismohrana